Berhenti jika tidak mampu -- Peringatan Perdana Menteri kepada barisan Kabinet baru
Utusan Malaysia – 16 Feb. 2006
KUALA LUMPUR - Datuk Seri Abdullah Ahmad Badawi mengingatkan barisan Kabinet barunya bahawa mereka tidak mempunyai pilihan selain serius menjayakan segala program Rancangan Malaysia Kesembilan (RMK-9) atau berhenti jika tidak mampu. 
Perdana Menteri menegaskan, ini kerana banyak projek rakyat akan dilaksanakan dalam RMK-9 dan beliau tidak mahu ia gagal hanya disebabkan ada anggota Kabinet tidak serius dalam menjalankan tanggungjawab yang diamanahkan.
Justeru, Abdullah mengingatkan beliau akan sentiasa memantau prestasi semua anggota Kabinetnya ke arah memanifestasikan RMK-9 sehingga berjaya. Menteri di Jabatan Perdana Menteri, Datuk Seri Mohamad Nazri Aziz berkata, Abdullah menyampaikan mesej itu dalam ucapan selama setengah jam sebelum mempengerusikan mesyuarat Kabinet di Putrajaya hari ini. 
``RMK-9 yang akan dilaksanakan ini merupakan rancangan Malaysia pertama di bawah kendalian Perdana Menteri.
``Beliau mahu barisan Kabinetnya bekerja kuat, kalau tidak buat kerja, `anda (anggota Kabinet) terpaksa pergi' (letak jawatan),'' kata Mohamad Nazri ketika dihubungi Utusan Malaysia di sini. 
Mohamad Nazri ditanya sama ada Perdana Menteri ada menyampaikan mesej dalam mesyuarat Kabinet pagi ini setelah mengumumkan rombakan Kabinet pada sidang akhbar khas semalam.
Rombakan semalam antaranya menyaksikan dua timbalan menteri dinaikkan pangkat sebagai menteri penuh dan dua bekas menteri dilantik semula sebagai menteri. Timbalan menteri yang dinaikkan pangkat ialah Datuk Zainuddin Maidin daripada Timbalan Menteri Penerangan kepada Menteri Penerangan dan Datuk Zulhasnan Rafique daripada Timbalan Menteri Wilayah Persekutuan kepada Menteri Wilayah Persekutuan.
Dua bekas menteri yang dilantik kembali ialah Datuk Seri Mohd. Effendi Norwawi sebagai Menteri di Jabatan Perdana Menteri dan Datuk Tengku Adnan Tengku Mansor sebagai Menteri Pelancongan. Menurut Mohamad Nazri, Abdullah turut menarik perhatian bahawa rakyat menaruh harapan besar kepada anggota Kabinet untuk melaksanakan pembangunan negara.
``Semua wakil parti-parti komponen Barisan Nasional (BN) dalam Kabinet telah memberi jaminan bahawa mesej itu akan disampaikan kepada semua wakil rakyat,'' kata Mohamad Nazri.
Dalam pada itu, Mohamad Nazri yang akan memegang portfolio undang-undang bagi menggantikan Datuk Seri Radzi Sheikh Ahmad berkata, beliau terharu dengan kepercayaan diberikan Perdana Menteri dan akan bekerja dengan gigih.
``Sekarang saya bukan sahaja menjaga Parlimen malah akan menjaga undang-undang, namun buat masa ini saya akan menemui pihak-pihak berkenaan untuk mendapatkan penerangan mengenai beberapa perkara terutama melibatkan kehakiman dan undang-undang,'' katanya.
Source: Utusan Online | www.utusan.com.my